Bernardus, Dei gratia, Autissiodorensis episcopus: omnibus presentes litteras inspecturis, salutem in Domino. Noverint universi quod nos attendentes tenuitatem prebendarum ecclesie B. Laurentii de Conada, et considerantes quod fructus et portiones canonicorum ejusdem ecclesie ad victum et vestitum nullatenus possent sufficere, nisi sibi necessaria mendicarent, volumus et concedimus, statuentes de consensu capituli ejusdem ecclesie, ut numerus canonicorum ejus qui denarium numerum excedebat, autoritate nostra ad denarium numerum redigatur; ita quod cum prebendam aliquam in predicta ecclesia vacare contigerit, summa quatuor librarum fortium Nivernensium quotidianis distributionibus assignetur, et sic dictis quatuor libris additis illis redditibus, qui prius etiam quotidianis distributionibus deputati, distributiones per totum anni circulum durent in ecclesia memorata. De consensu etiam ejusdem capituli volumus statuentes quod canonici ejusdem ecclesie fructus prebendarum suarum nullatenus precipere presumant, nisi in ecclesia, vel in scholis, vel in peregrinatione, vel in romana curia, pro suis negotiis constituti, residentiam fecerint per tres menses: in tribus autem ultimis casibus licentia capituli peti debet. Cum vero canonicus in prefata ecclesia de novo constituitur, ejusdem prima residentia dispensationem non recipiet, quin eum per tres menses residere oporteat infra annum. Hec autem in generali capitulo statuta sunt, et singulorum canonicorum juramento firmata. Incipiet autem annus faciende residentie ad festum S. Remigii. In cujus rei memoriam et testimonium presentes litteras sigilli nostri munimine, ad petitionem predicti capituli, fecimus roborari. Actum apud Conadam, die Dominica ante festum omnium Sanctorum, anno Domini M. CC. XL.